Lesufi waarsku 'haters van onderwystransformasie' | Maroela Media
Flip Buys, voorsitter van die Solidariteit Beweging, oorhandig 'n 100 000 kommentare aan die bestuur van die basiese onderwysdepartement. Foto: Lize-Mari Labuschagne.
Die vakbond Solidariteit en Helpende Hand se Skoleondersteuningsentrum (SOS) het Maandagoggend 100 000 formele kommentaarstukke op die wysigingswetsontwerp op die wet op basiese onderwys aan die onderwysdepartement in Pretoria oorhandig.
Flip Buys, voorsitter van die Solidariteit Beweging, het tydens die oorhandiging aan Maroela Media gesê die rekordtyd waarin die groot aantal besware en algemene kommentare op die wysigingswetsontwerp ingesamel is, is 'n aanduiding van hoe sterk die mense oor die voorgestelde wysigings voel.
"Die topbestuur van die departement van basiese onderwys het ons kommentare ontvang en onderneem om verder met ons in gesprek hieroor te tree. Dit is duidelik daar heers groot kommer in die gemeenskap oor die implementering van dié wysigingswetsontwerp. Ons wil seker maak die onderwysdepartement ontvang die publiek se kommentaar en herbesin oor die wysigings," het hy gesê.
Panyaza Lesufi, die LUR vir onderwys in Gauteng, het terselfdertyd in 'n skerp bewoorde mediaverklaring Maandag gewaarsku dat die "haters van transformasie in onderwys" nie sy geduld moet toets nie.
"Dit is duidelik dat diegene wat voordeel getrek het uit die oorblyfsels van segregasie en kolonialisme ten koste van die meerderheid, steeds vasbeslote is om mense uit te sluit van toegang tot gehalte-onderwys. Die ontstellende geraas teen hierdie wysigingswetsontwerp is 'n bewys dat mense hierdie voordele uitsluitlik vir hulleself wil behou."
Lesufi het aangevoer die wysigingswetsontwerp wil die oorblyfsels van apartheidsonderwys nou vir altyd begrawe. Hy het gesê die land kan nie meer enkelmedium skole bekostig nie omdat daar te groot vraag na onderwys is.
"Dit is onrusbarend vir die leierskap in die basiese onderwyssektor dat die meerderheid, tot soveel as 80%, van leerders by vorige model C skole reeds swart is terwyl die onderwyspersoneel steeds wit is.
"Ons is ook uiters verbaas oor die teenkanting van hersiening van die bevoegdhede van skoolbeheerliggame. Ons mense het hulle ernstige kommer uitgespreek oor die gedrag van sommige beheerliggame, veral oor die aanstelling van senior bestuurders van skole, asook die bestuur van skole se finansies.
"Beheerliggame en sommige skoolbestuurspanne misbruik openbare hulpbronne en beheer toegang tot gehalte onderwys met hemelhoë skoolgelde, vandaar hierdie wysigings," het Lesufi gesê.
Slegs 'n tiende van die kommentare wat oor die wysigingswetsontwerp gelewer is sou in hierdie bokse pas. Foto: Lize-Mari Labuschagne.
Volgens Buys bevestig Lesufi se uitlatings in dié verklaring net sy mening dat 'n politieke agenda met die wysigings gedryf word eerder as 'n opvoedkundige agenda wat onderwys wil verbeter.
"Die wysigingswetsontwerp sal beslis nie skole verbeter nie ons sit ongelukkig met te veel voorbeelde wat bewys dat hoe groter die staat se beheer in 'n instelling hoe swakker vaar dit. Ek moet ongelukkig hier saamstem met die mense wat dit 'n deursigtige projek noem om openbare skole te kaap en selfs te nasionaliseer tot staatskole, wat beteken dit gaan net die pad van anders staatinstellings volg."
Buys meen daar is tans genoeg stelsels beskikbaar om die enkele gevalle van wanbestuur by skole hok te slaan.
"Die probleem in hierdie geval is nie top- presterende skole, of selfs wan- presterende skole nie, die werklike probleem is die regering se ooglopende poging om die demokratiese reg van ouers weg te neem.
"Ons hou tans alle opsies oop en sal graag in 'n gesprek met die owerhede oor die voorgestelde wysigings wil tree, maar ons hou ook ons regsopsies oop en sal nie huiwer om beheerliggame en ouers te help om hulle regte in die howe te verdedig nie.
"Die openbare deelnameproses is nou verby. Ons glo daar is 'n goeie kans dat die wysigingswetsontwerp teruggestuur sal moet word vir aanpassings ná die groot hoeveelheid klagtes wat ons ingedien het. Indien dit egter wel ingestel word, sal Solidariteit begin met 'n litigasieproses om die wetgewing ongrondwetlik te laat verklaar.
"So 'n hofsaak neem egter baie lank en daarom werk die vakbond saam met die SOS om skole met inligting te bemagtig oor privatisering. Alle openbare skole en selfs tuisonderrig word baie negatief geraak deur die wysigingswetsontwerp. Dit is net private skole wat grotendeels beheer behou oor hul doen en late. Dit is dus 'n langtermynoplossing waaraan ons nou reeds moet werk. Dit gaan die grootste gemeenskapsprojek in ons geskiedenis wees," het Buys gesê.
ANC ontken berigte oor Gwede Mantashe
Net meer as 'n jaar gelede was daar 'n artikel op Maroela Media oor die onttrekking van Afrikaners uit die openbare skole na privaatskole toe: Russiese winter-strategie vir Afrikaanse onderwys? Dis interessant hoe akkuraat die probleem wat nou op hande is, reeds daarin bespreek word; en intussen het nog 'n jaar verbygegaan.
Wie is die "0ns mense" waarvan hy praat en hoekom bou hulle nie nuwe skole nie hoekom die bestaandes wat nog funksioneer ook vernietig .Solidariteit moet nie tyd mors om met hom te argumenteer nie as 100000 mense elk R1000.00 skenk kan hulle n nuwe afrikaanse skool bou waaroor lesufi nie n woord kan sê nie daar is geen ander manier nie.
Hoekom dink ek CVO skole gaan ewe skierlik baie groot word?
My geduld is ook op met ons land se onderwyssisteem wat die SWAKSTE in die wereld is! Lesufi, kry eers jou eie staatsskole reg vcoor jy ons wil vertel hoe om ons skole te bestuur. Jy kan nie bou nie, jy kan net van ons wegvat en ons gaan dit nie meer toelaat nie.